Daardie mylpale! - SorinaSorina
Julle, dit is maklik om te dink jy is heeltemal clueless in hierdie moederskap-ding. Die oomblik wat jy dink jy het die "doek omruil" onder die knie (en daardie slapelose nagte!), is jy al op pad na 'n volgende fase van jou kleinding se lewe – jy besef gou dat om 'n kind groot te maak, 'n leerskool vir julle albei is.
Gelukkig kan 'n mens die mylpale soort van vooraf identifiseer, so dit is maklik om jouself daarop voor te berei. Hier is 'n paar van daardie mylpale:
1 jaar – Die Teddy
Dit is seker goed om te weet dat dit beter is om die beertjie of speelding te los tot na so ses maande – wanneer hy of sy meer geneig is om self van posisie te verander wanneer hulle slaap. Om veilig te wees, sê hulle, moet jy maar eers wag so van een jaar af (onthou: moet ook nie te veel in die kot laai nie!)
18 maande tot 2 jaar – Op my eie, maar veilig
Hulle word nou onafhanklik en selfversekerd en om hulle in hierdie ouderdom op hul eie (maar op hoorafstand) te laat speel, is nie te gevaarlik nie. Maar ons weet dat sommige nie sommer gou laat gaan nie en sal hulle jou nog byderhand wil hê (nie dat ons kla nie…) Maak maar net seker hulle is bewus van jou nabye teenwoordigheid (loer elke af en toe in) en dat jy nie vinnig wil weg sneak vir daardie "uiltjie-knip" nie!
2 tot 3 jaar – Saam aan tafel
Ons wag maar tot hulle lank genoeg is vir 'n gewone stoel en totdat hulle sterk genoeg is om op hulle eie te sit. Maar jy kan ook, sodra die kleintjie aandring om saam aan tafel te sit, die skinkbord van die hoëstoel verwyder en dit tot teenaan die tafel skuif.
2 tot 3 jaar – Die Groot Trek
Daar is sekerlik niks veiliger as 'n kot nie en dit is dalk goeie raad om hulle so lank moontlik daarbinne te hou. Die perfekte tyd om hulle elders te laat slap, is seker wanneer hulle self by die kot uitklim. En wanneer dit uiteindelik tyd is vir Die Groot Trek, maak seker dat die area rondom hulle nuwe slaapplek baie veilig is – geen rakke wat van die muur af val nie, geen glas naby wat kan val en breek nie en natuurlik nie naby muurproppe en drade nie. Dis dalk ook 'n goeie idee om hulle te leer om nie die kamer sonder jou te verlaat nie – laat hulle daardie stembande solank begin oefen!
4 jaar – Eet!
Ons is altyd bang vir daardie happies wat te groot raak en daardie mondjies wat skielik te vinnig kou. Die beste is maar om die oorgang na vaste, groter happe maklik te maak deur kos op te sny – moenie bang wees om te halveer nie! En ja, jy moet hulle maar herinner om te kou (en behoorlik te kou), net om te seker te maak hulle verstik nie.
4 – 5 jaar – Badtyd
Jy's verras, want skielik wil hulle soms self was en self skoonmaak. Maar dit is nie wys om hulle nou heeltemal te los om op hulle te bad nie – gly, brand, seep in die oë. Wanneer jy gereed is om hulle op hulle eie te laat was, maak seker jy't die stappe en prosedures vir hul mooi verduidelik, gaan saam met hulle deur die proses en komplimenteer hulle vir hulle pogings.
5 tot 7 jaar – Meisies en Seuntjies.
Daar kom 'n dag wat jou seun besef dat hy nie altyd saam met jou badkamer toe kan gaan nie. Maak seker hulle weet wat om daarbinne te doen (moenie met vreemdelinge praat nie en om nie langer te bly as wat hulle moet nie). Bly maar naby aan die deur en laat hulle weet jy wag net buite indien hulle jou kort.
10 tot 11 jaar – Straat toe
Die is 'n moeilike een. Maar om dit vir jou en hulle beter te maak, moet hulle weet om hulle aandag op die pad te hou. Maak seker hulle aandag word nie meer afgetrek deur sekere faktore wanneer hulle die straat oorsteek nie. Begin by kleiner, minder besige strate om hulle die basiese padreëls te verduidelik. Wanneer julle dit die eerste keer saam gedoen het, laat hulle dit dan op hul eie prober terwyl jy toekyk.